નરેન્દ્ર મોદીના વડાપ્રધાન બન્યા બાદ પ્રચાર અભિયાન તેજ થવાથી લોકો સ્વચ્છ ભારત અભિયાન વિશે જાણતા થયા છે. જો કે આ પહેલા પણ કેન્દ્ર સરકાર દ્વારા આ પ્રકારના અભિયાનો શરુ કરાયા હતા. દેશમાં સૌ પ્રથમ ૧૯૮૬માં ‘કેન્દ્રિય ગ્રામીણ સ્વચ્છતા અભિયાન‘ શરુ થયેલું. જેમાં લોકભાગીદારી જરાય નહોતી. સરકારી ખર્ચે લોકોને ટૉઈલેટ ઉપલબ્ધ કરાવવાની યોજના હતી. ૧૯૯૩માં સહાયની રકમમાં વધારો કરવામાં આવ્યો. જો કે ૧૫ વર્ષ સુધી અભિયાન ચાલવા છતા સ્થિતિમાં કોઈ ફરક પડ્યો નહીં. ૨૦૦૧ની વસ્તી ગણતરી પ્રમાણે ગ્રામ્ય વિસ્તારોમાં શૌચાલયનો ઉપયોગ માંડ ૨૨ ટકા હતો. સામે આ મિશન અંતર્ગત ૧૯૯૦ થી ૧૯૯૮ સુધીના ગાળામાં કુલ ૬૬૦ કરોડ રૃપિયા ખર્ચાયા અને માંડ ૯૦ લાખ શૌચાલય બની શક્યા.